b'\n_START_ARTICLE_\nJep\n_START_SECTION_\nTaustaa\n_START_PARAGRAPH_\nYhtyeen ensimm\xc3\xa4isell\xc3\xa4 albumill\xc3\xa4, Lapinlahden Lintujen nimikkoalbumilla oli l\xc3\xa4hes kaikki yhtyeen vanhat, ennen studiouraa tehdyt kappaleet. Joitain keikoilla esitettyj\xc3\xa4 vanhoja kappaleita j\xc3\xa4i ylitse, mutta yksik\xc3\xa4\xc3\xa4n niist\xc3\xa4 ei p\xc3\xa4\xc3\xa4tynyt Jepille. Yhtyeen kosketinsoittaja Pekka Hedkrokin mukaan yhtye koki, ett\xc3\xa4 uudelle levylle piti tehd\xc3\xa4 uudet kappaleet.\n_START_SECTION_\nKansi\n_START_PARAGRAPH_\nAlbumin kannen, kuten useimpien muidenkin yhtyeen albumien, on piirt\xc3\xa4nyt trumpetisti Matti Jaaranen. Sen hyvin yksinkertainen, pelk\xc3\xa4n lintu-hahmon sis\xc3\xa4lt\xc3\xa4v\xc3\xa4 kuva on vakiintunut yhtyeen logoksi.\n_START_SECTION_\nTyyli\n_START_PARAGRAPH_\nMusiikillisesti levy muistutti enemm\xc3\xa4n "oikeita" kappaleita kuin edelt\xc3\xa4j\xc3\xa4. Kappaleet eiv\xc3\xa4t olleet en\xc3\xa4\xc3\xa4 niin selke\xc3\xa4sti huumorikappaleita kuin Lapinlahden Linnuilla, ja huumoria Jepill\xc3\xa4 edustivat l\xc3\xa4hinn\xc3\xa4 sanoitukset. Kun Lapinlahden Linnut -albumilla kappaleista kaikki paitsi yksi olivat Ari "Arvid" Kettusen s\xc3\xa4vellyksi\xc3\xa4, Jepill\xc3\xa4 nelj\xc3\xa4 kappaleista oli Pekka Hedkrokin s\xc3\xa4vellyksi\xc3\xa4, nelj\xc3\xa4 Kettusen ja nelj\xc3\xa4 heid\xc3\xa4n yhdess\xc3\xa4 s\xc3\xa4velt\xc3\xa4mi\xc3\xa4\xc3\xa4n. Tekovaiheessa Kettusella, jolla ei ole mink\xc3\xa4\xc3\xa4nlaista musiikillista koulutusta ja joka on itseoppinut pianisti, oli jonkin verran vaikeuksia Hedkrokin s\xc3\xa4vellysten soittamisessa._NEWLINE_Toisin kuin Lapinlahden Lintujen ensialbumilla, Jepill\xc3\xa4 on my\xc3\xb6s vakavia ja henkil\xc3\xb6kohtaista tilityst\xc3\xa4 sis\xc3\xa4lt\xc3\xa4vi\xc3\xa4 kappaleita: esimerkiksi "Puumiekka" kertoo Timo Er\xc3\xa4ng\xc3\xb6n is\xc3\xa4st\xc3\xa4 joka oli levy\xc3\xa4 teht\xc3\xa4ess\xc3\xa4 juuri kuollut. Musiikillisesti muutamat albumin kappaleista, kuten "Ihmist\xc3\xa4 kiusataan", jota kriitikko Ari-Pekka Kankaanp\xc3\xa4\xc3\xa4 on kehunut "huumorikategoriassa jopa kauniiksi", "vahvan kitaroinnin" s\xc3\xa4est\xc3\xa4m\xc3\xa4 "Sateet tulevat" ja kitaroiden sek\xc3\xa4 puhaltimien runsaaseen yhteissoittoon perustuva "Jep" l\xc3\xa4hentelev\xc3\xa4t progressiivisia elementtej\xc3\xa4 sis\xc3\xa4lt\xc3\xa4v\xc3\xa4ss\xc3\xa4 tyyliss\xc3\xa4\xc3\xa4n jopa taiderockia.\n_START_SECTION_\nVastaanotto\n_START_PARAGRAPH_\nJep menestyi edelt\xc3\xa4j\xc3\xa4\xc3\xa4ns\xc3\xa4 paremmin, mutta musiikkilehdiss\xc3\xa4 sit\xc3\xa4 pidettiin yleisesti heikompana kuin edelt\xc3\xa4j\xc3\xa4\xc3\xa4ns\xc3\xa4. Esimerkiksi Rumban arvostelussa todettiin, ett\xc3\xa4 yhtyeelt\xc3\xa4 olivat hyv\xc3\xa4t ideat loppu. Yhtyeen \xc3\xa4\xc3\xa4nimaailmaa kritisoitiin steriiliksi verrattuna arkistomapin ja halkojen kaltaisten outojen soitinten s\xc3\xa4vytt\xc3\xa4m\xc3\xa4\xc3\xa4n debyyttiin.'